[pic] | COMISIA COMUNITĂŢILOR EUROPENE |

Bruxelles, 20.11.2007

COM(2007) 730 final

Propunere de

REGULAMENT AL CONSILIULUI

de modificare a Regulamentului (CE) nr. 1858/2005 de instituire a unui drept antidumping definitiv asupra importurilor de cabluri de oţel originare, între altele, din Africa de Sud

(prezentată de Comisie)

EXPUNERE DE MOTIVE

CONTEXTUL PROPUNERII |

110 | Motivele şi obiectivele propunerii Prezenta propunere priveşte aplicarea Regulamentului (CE) nr. 384/96 al Consiliului din 22 decembrie 1995 privind protecţia împotriva importurilor care fac obiectul unui dumping din partea ţărilor care nu sunt membre ale Comunităţii Europene, astfel cum a fost modificat ultima dată prin Regulamentul (CE) nr. 2117/2005 al Consiliului din 23 decembrie 2005 (denumit în continuare „regulamentul de bază”), în cadrul procedurii privind importurile de cabluri de oţel provenite, printre altele, din Africa de Sud. |

120 | Context general Prezenta propunere se face în contextul punerii în aplicare a regulamentului de bază şi este rezultatul unor anchete realizate în conformitate cu cerinţele de fond şi de procedură prevăzute în regulamentul de bază. |

130 | Dispoziţii în vigoare în domeniul propunerii În august 1999, Consiliul, prin Regulamentul (CE) nr. 1796/1999, a impus un drept antidumping definitiv la importurile de cabluri de oţel originare, printre altele, din Africa de Sud. În noiembrie 2005, în urma unei reexaminări a măsurilor care urmează să expire în conformitate cu articolul 11 alineatul (2) din regulamentul de bază, Consiliul, prin Regulamentul (CE) nr. 1858/2005 a decis că măsurile antidumping aplicabile în cazul importurilor produsului în cauză originare, printre altele, din Africa de Sud ar trebui menţinute. Comisia, prin Decizia 1999/572/CE din 13 august 1999, a acceptat un angajament de preţ din partea unei societăţi sud-africane, Scaw Metals Group Haggie Steel Wire Rope (denumită în continuare „Haggie” sau „societatea”). |

141 | Compatibilitatea cu alte politici şi obiective ale Uniunii Nu este cazul. |

CONSULTAREA PăRţILOR INTERESATE şI EVALUAREA IMPACTULUI |

Consultarea părţilor interesate |

219 | Partea interesată a avut deja posibilitatea de a-şi apăra interesele, în conformitate cu dispoziţiile regulamentului de bază. |

Obţinerea şi utilizarea expertizei |

229 | Nu a fost nevoie de o expertiză externă. |

230 | Evaluarea impactului Prezenta propunere este rezultatul punerii în aplicare a regulamentului de bază. Regulamentul de bază nu prevede o evaluare generală a impactului în ceea ce priveşte circumstanţele legate de prezenta propunere. |

ELEMENTELE JURIDICE ALE PROPUNERII |

305 | Rezumatul măsurilor propuse În august 1999, Consiliul, prin Regulamentul (CE) nr. 1796/1999, a impus un drept antidumping definitiv la importurile de cabluri de oţel originare, printre altele, din Africa de Sud. În noiembrie 2005, în urma unei reexaminări a măsurilor care urmează să expire în conformitate cu articolul 11 alineatul (2) din regulamentul de bază, Consiliul, prin Regulamentul (CE) nr. 1858/2005 a decis că măsurile antidumping aplicabile în cazul importurilor produsului în cauză originare, printre altele, din Africa de Sud ar trebui menţinute. Comisia, prin Decizia 1999/572/CE din 13 august 1999, a acceptat un angajament de preţ din partea unei societăţi sud-africane, Scaw Metals Group Haggie Steel Wire Rope. S-a constatat că societatea a încălcat angajamentul şi, prin urmare, acceptarea angajamentului ar trebui retrasă. Având în vedere cele de mai sus, este necesară modificarea Regulamentului (CE) nr. 1858/2005 pentru a elimina scutirea de drepturile antidumping de care beneficiază în prezent societatea menţionată mai sus. |

310 | Temei juridic Regulamentul (CE) nr. 384/96 al Consiliului din 22 decembrie 1995 privind protecţia împotriva importurilor care fac obiectul unui dumping din partea ţărilor care nu sunt membre ale Comunităţii Europene, astfel cum a fost modificat ultima dată prin Regulamentul (CE) nr. 2117/2005 al Consiliului din 23 decembrie 2005. |

329 | Principiul subsidiarităţii Propunerea intră în domeniul de competenţă exclusivă a Comunităţii. În consecinţă, principiul subsidiarităţii nu se aplică. |

Principiul proporţionalităţii |

331 | Propunerea respectă principiul proporţionalităţii din următoarele motive. Tipul acţiunii este descris în regulamentul de bază menţionat anterior şi nu permite luarea unei decizii la nivel naţional. |

332 | Nu sunt necesare indicaţii privind măsura în care sarcina financiară şi administrativă care revine Comunităţii, guvernelor naţionale, autorităţilor locale şi regionale, operatorilor economici şi cetăţenilor este limitată şi proporţională cu scopul propunerii. |

Alegerea instrumentelor |

341 | Instrumente propuse: regulament. |

342 | Alte mijloace nu ar fi adecvate din următorul/următoarele motiv(e). Alte mijloace nu ar fi adecvate întrucât regulamentul de bază nu prevede opţiuni alternative. |

IMPLICAţII BUGETARE |

409 | Propunerea nu are nicio implicaţie pentru bugetul Comunităţii. |

1. Propunere de

REGULAMENT AL CONSILIULUI

de modificare a Regulamentului (CE) nr. 1858/2005 de instituire a unui drept antidumping definitiv asupra importurilor de cabluri de oţel originare, între altele, din Africa de Sud

CONSILIUL UNIUNII EUROPENE,

având în vedere Tratatul de instituire a Comunităţii Europene,

având în vedere Regulamentul (CE) nr. 384/96 al Consiliului din 22 decembrie 1995 privind protecţia împotriva importurilor care fac obiectul unui dumping din partea ţărilor care nu sunt membre ale Comunităţii Europene[1], în special articolele 8 şi 9,

având în vedere propunerea Comisiei prezentată după consultarea Comitetului consultativ,

întrucât:

A. ANCHETA PRECEDENTĂ ŞI MĂSURILE ÎN VIGOARE

(1) În august 1999, Consiliul, prin Regulamentul (CE) nr. 1796/1999[2], a impus un drept antidumping definitiv la importurile de cabluri de oţel originare, printre altele, din Africa de Sud.

(2) În noiembrie 2005, în urma unei reexaminări a măsurilor care urmează să expire în conformitate cu articolul 11 alineatul (2) din regulamentul de bază, Consiliul, prin Regulamentul (CE) nr. 1858/2005[3] a decis că măsurile antidumping aplicabile în cazul importurilor produsului în cauză originare, printre altele, din Africa de Sud ar trebui menţinute.

(3) Comisia, prin Decizia 1999/572/CE din 13 august 1999[4], a acceptat un angajament de preţ din partea unei societăţi sud-africane, Scaw Metals Group Haggie Steel Wire Rope (denumită în continuare „Haggie” sau „societatea”).

(4) În consecinţă, importurile în Comunitate ale produsului în cauză originar din Africa de Sud, fabricat de societate, şi ale tipului de produs prevăzut de respectivul angajament (denumit în continuare „produsul prevăzut”) au fost scutite de drepturile antidumping definitive.

(5) În această privinţă, trebuie menţionat că anumite tipuri de cabluri de oţel produse în prezent de Haggie au fost excluse din domeniul de aplicare al angajamentului. Prin urmare, aceste cabluri de oţel au făcut obiectul dreptului antidumping atunci când au fost puse în liberă circulaţie în Comunitate.

B. ÎNCĂLCAREA ANGAJAMENTULUI

(6) Angajamentul oferit de societate o obligă pe aceasta, printre altele, să exporte produsul prevăzut în Comunitatea Europeană peste anumite preţuri minime, după cum se prevede în angajament.

(7) Societatea a acceptat ca scutirea de drepturi antidumping care rezultă din angajamentul oferit să fie condiţionată de prezentarea unei „facturi de conformitate” serviciilor vamale comunitare. În plus, societatea s-a angajat să nu elibereze astfel de facturi de conformitate în cazul vânzărilor produsului în cauză de tipurile care nu sunt prevăzute în angajament şi care fac, prin urmare, obiectul unui drept antidumping. Societatea a acceptat, de asemenea, faptul că facturile de conformitate emise trebuie să conţină informaţiile prezentate în anexa la Regulamentul nr. 1858/2005.

(8) De asemenea, termenii angajamentului obligă societatea să prezinte periodic Comisiei, sub forma unui raport trimestrial, informaţii detaliate privind vânzările sale în privinţa produsului în cauză către Comunitatea Europeană. În aceste rapoarte, trebuia să se menţioneze produsele prevăzute în angajament care au beneficiat de scutirea de drepturile antidumping, precum şi tipurile de cabluri de oţel neprevăzute în angajament şi care fac deci obiectul drepturilor antidumping.

(9) Este evident că rapoartele menţionate anterior trebuie să fie, atunci când sunt prezentate, complete, exhaustive şi corecte în ceea ce priveşte toate informaţiile incluse şi că tranzacţiile trebuie să fie în deplină conformitate cu termenii angajamentului.

(10) Pentru a garanta respectarea angajamentului, societatea s-a angajat, de asemenea, să autorizeze vizite de verificare la sediul său, care să permită controlul acurateţei şi veridicităţii datelor prezentate în rapoartele trimestriale, şi să furnizeze toate informaţiile considerate necesare de către Comisie.

(11) Trebuie menţionat că societatea a primit deja o scrisoare de avertizare din partea serviciilor Comisiei la 28 octombrie 2003 pentru încălcarea angajamentului prin eliberarea de facturi de conformitate pentru produsele neprevăzute în angajament, dar care fac obiectul măsurilor antidumping. În scrisoarea de avertizare se preciza că, ţinând cont de circumstanţele particulare în care s-au produs încălcările menţionate anterior, nu se avea în vedere retragerea acceptării angajamentului, dar se sublinia, de asemenea, că în eventualitatea oricărei încălcări ulterioare a angajamentului, chiar de natură nesemnificativă, Comisiei îi va fi dificil să menţină acceptarea angajamentului societăţii.

(12) A fost efectuată o vizită de verificare în perioada 5 - 6 februarie 2007 la sediul societăţii din Africa de Sud.

(13) Vizita de verificare la sediul societăţii a stabilit că aceasta a emis facturi de conformitate pentru cabluri de oţel neprevăzute în angajament, dar care fac obiectul unor măsuri antidumping. S-a mai stabilit că societatea nu şi-a îndeplinit, o singură dată, obligaţia de a respecta preţul minim de import. În plus, societatea a emis facturi neconforme cu anexa la Regulamentul (CE) nr. 1858/2005. De asemenea, în cursul vizitei de verificare, s-a stabilit că rapoartele trimestriale ale angajamentului, aşa cum au fost acestea prezentate de societate, nu au fost complete, exhaustive şi corecte în ceea ce priveşte toate informaţiile incluse.

(14) Decizia 2007/[..]/CE a Comisiei prezintă în detaliu natura încălcărilor constatate,

ADOPTĂ PREZENTUL REGULAMENT:

Articolul 1

Articolul 1 alineatul (5), articolul 2 şi anexa la Regulamentul (CE) nr. 1858/2005 se şterg, articolul 1 alineatul (6) se renumerotează ca articolul 1 alineatul (5) şi, de asemenea, articolul 3 se renumerotează ca articolul 2.

Articolul 2

Prezentul regulament intră în vigoare în ziua următoare publicării în Jurnalul Oficial al Uniunii Europene .

Prezentul regulament este obligatoriu în toate elementele sale şi se aplică direct în toate statele membre.

Adoptat la Bruxelles, […]

Pentru Consiliu

Preşedintele

[1] JO L 56, 6.3.1996, p. 1. Regulament astfel cum a fost modificat ultima dată prin Regulamentul (CE) nr. 2117/2005, JO L 340, 23.12.2005, p. 17

[2] JO L 217, 17.8.1999, p. 1.

[3] JO L 299, 16.11.2005, p. 1, modificat ultima dată prin Regulamentul (CE) nr. 121/2006, JO L 22, 26.1.2006, p. 1.

[4] JO L 217, 17.8.1999, p. 63.